חשין מתחרט על דבריו למוסף "הארץ", כי השופט ברק "מוכן שיתפוצצו 30-50 אנשים בשביל זכויות אדם"
"השופט אהרן ברק מוכן שיתפוצצו 30-50 אנשים אבל שיהיו זכויות אדם. אני לא מוכן. הוא חושב כך, אני חושב אחרת. לשמחתי הרבה אני הייתי ברוב" - כך אומר השופט בדימוס מישאל חשין בראיון למוסף "הארץ" לרגל סיום כהונתו בבית המשפט העליון. דבריו של חשין מתייחסים לפסק הדין של בג"ץ בעניין התיקון לחוק האזרחות שניתן לפני כעשרה ימים בהרכב של 11 שופטים. שישה שופטים, ובראשם חשין, החליטו לדחות את העתירות ולהשאיר על כנו את התיקון לחוק האזרחות האוסר על איחוד משפחות של פלשתינאים עם ערבים אזרחי ישראל; זאת לעומת דעת מיעוט של חמישה שופטים, בראשות ברק, שביקשו לבטל את החוק.
אתמול בבוקר התראיין חשין לגלי צה"ל והגיב על פרסום הדברים שאמר בראיון. "אין לי שום ויכוח אישי עם הנשיא אהרון ברק", אמר. "אני מתחרט על מה שאמרתי, זה היה בסערת נפש".
"אני לא מוכן לקחת סיכון", אמר חשין בראיון, "לא במלון פארק, לא בחיפה ולא באוטובוסים מתפוצצים בתל אביב. למה אני צריך לקחת סיכון? יש לנו עסק עם מדינת אויב, איך שלא תסובב את זה. אני לא שמעתי אחרי פרל הרבור, כשארה"ב נכנסה למלחמה נגד יפאן, שיבואו פתאום 10,000 יפאנים או יפאניות, ירצו להתחתן עם אמריקאים ויבואו לאמריקה. לא יעלה על הדעת בכלל דבר כזה. מבחינתי אם ייכנס מישהו וישתף פעולה עם טרוריסטים ויהרוג 4-5 יהודים או ערבים, אזרחי ישראל, אני לא רוצה. למה אני חייב? אין מדינה בעולם שיש זכות חוקתית להכניס אדם זר לארץ, לא כל שכן אויב".
בהתייחסו לתחרות לאורך השנים עם ברק, אמר חשין: "אני יצרתי את הצל של עצמי, לא הייתי בצלו של איש. אני לא אמרתי אף פעם הן כשלא חשבתי הן, לא אמרתי לאו כשלא חשבתי לאו. הוא משפטן מאוד דומיננטי, והצלחתי להרגיז אותו לשמחתי בכמה מקרים".
באשר ליוזמות לשנות את שיטת ה"סיניוריטי" למינוי נשיא בית המשפט העליון, שלפיה מתמנה לנשיא השופט בעל הוותק הרב בעליון, אומר חשין כי "אנשי זדון מעלים כעת את הנושא רק בגלל דורית ביניש, וכדי לעשות לה סיכול ממוקד, בגלל ונדטה אישית. זו מתחזה להיות הצעה נורמטיווית אבל בעצם זו הצעה אישית - לדפוק את ביניש. יש כל כך הרבה טעמים שהנשיא יהיה דווקא השופט הוותיק, אבל זה לא מעניין אף אחד. כל הביקורת שמוטחת בביניש היא לא עניינית ואפילו זדונית. רוצים לשנות את הסיניוריטי? בבקשה, בעוד שני נשיאים. למה רוצים לשנות את זה עכשיו? רוצים שביניש לא תתמנה לנשיאה. זה נקמה אישית. אין ספק בכך".
בראיון התייחס חשין לראשונה גם לטענות שהועלו נגדו, ולפיהן התנגד למינויה של השופטת אילה פרוקצ'יה לבית המשפט העליון, לאחר שהרשיעה בבית המשפט המחוזי את גיסו, מנכ"ל חברת "טבע" אלי הורוביץ, בפרשת "פרומדיקו".
"אתה חושב שאני כזה טיפש שאינני יודע מה יאמרו?" אמר חשין בעניין זה, "אתה חושב שאני כל כך טיפש שאינני יודע שאחרי שהיא הרשיעה את גיסי, שיאמרו שבגלל זה התנגדתי? אנשי זדון אמרו את זה. אני יודע מה אמרתי בישיבה, ואני יודע מתי עזבתי את הישיבה. אבל את זה אנשי הזדון לא פירסמו, לא היה להם אינטרס לפרסם את זה. אלה היו שקרים מוחלטים".
חשין. "אין מדינה בעולם שיש זכות חוקתית להכניס אדם זר לארץ, לא כל שכן אויב"